കാവാലംതട്ടാശേരി കടവില് കടത്തിറക്കുകൂലി കൂട്ടി മങ്കൊമ്ബ്: രണ്ടുമാസത്തെ ഇടവേളയ്ക്കു ശേഷം കാവാലം തട്ടാശേരി കടവില് കടത്തിറക്കു കൂലി കൂട്ടിയതില് യാത്രക്കാരുടെ പ്രതിഷേധം ശക്തമാകുന്നു. കടത്തുവള്ളത്തിനു പിന്നാലെ ജങ്കാറിലും യാത്രക്കാര്ക്കു കൂലി കൂട്ടിയതോടെയാണ് പ്രതിഷേധം വ്യാപകമാകുന്നത്. ലേലവ്യവസ്ഥ പ്രകാരം മൂന്നു രൂപയാണ് കടവില് കടത്തിറക്കു കൂലി നിശ്ചയിച്ചിരിക്കുന്നത്. എന്നാല്, അഞ്ചു രൂപയാണ് കടത്തുവള്ളങ്ങളും ജങ്കാറിലും ഈടാക്കുന്നത്. മൂന്നു രൂപ നല്കിയാല് നിര്ബന്ധമായി അഞ്ചു രൂപ ചോദിച്ചു വാങ്ങുകയും തട്ടിക്കയറുകയും ചെയ്യുമെന്നാണ് യാത്രക്കാര് പറയുന്നത്. കഴിഞ്ഞ ഓഗസ്റ്റു മാസത്തില് കടത്തിറക്കു കൂലി കൂടുതല് വാങ്ങിയതിനെത്തുടര്ന്ന് പഞ്ചായത്ത് ഇടപെട്ടു നിരക്കു കുറച്ചിരുന്നു. കഴിഞ്ഞ മാര്ച്ചു മാസത്തില് നടന്ന ലേലത്തില് ആളൊന്നിനു മൂന്നുരൂപ പ്രകാരം വാങ്ങാനാണ് കരാറില് നിശ്ചയിച്ചിരുന്നു. ഇതിനു വിപരീതമായി നിര്ബന്ധിതമായി കൂടുതല് തുക വാങ്ങിയതോടെ നാട്ടുകാര് പരാതിയുമായി രംഗത്തെത്തി. തുടര്ന്ന് പഞ്ചായത്തു സെക്രട്ടറി കടവില് നിരക്കു സംബന്ധിച്ച ബോര്ഡ് സ്ഥാപിക്കുകയായിരുന്നു. ഇതേത്തുടര്ന്ന് കടത്തുവള്ളക്കാര് ഒരു ദിവസം പണിമുടക്കിയെങ്കിലും കരാര് ലംഘിച്ചാല് നടപടിയുണ്ടാകുമെന്ന നിലപാടെടുത്തതോടെ പഴയ നിരക്കു തുടരുകയായിരുന്നു. എന്നാല് കഴിഞ്ഞ ഒരു മാസമായി കടത്തുവള്ളത്തിനും പിന്നീട് ജങ്കാറിലും കൂലി വീണ്ടും കൂട്ടുകയായിരുന്നു. യാത്രക്കാരും കടത്തുകാരും തമ്മിലുള്ള വാക്കേറ്റങ്ങള് ഇതോടെ കടവില് പതിവായിരിക്കുകയാണ്. വിഷയത്തില് ഇതുവരെ പഞ്ചയാത്തധികൃതര് ഇടപെടാത്തതിലും യാത്രക്കാര്ക്ക് അതൃപ്തിയുണ്ട്. അധികൃതരുടെ ഭാഗത്തുനിന്നും നടപടി വൈകിയാല് ലേലക്കരാര് ലംഘനത്തിനെതിരെ കോടതിയെ സമീപിക്കുമെന്നാണ് യാത്രക്കാര് പറയുന്നത്. അതേസമയം കോവിഡ് നിയന്ത്രണങ്ങളില് ഇളവു വന്നിട്ടും കടത്തുവള്ളങ്ങളുടെയും ജങ്കാറിന്റേയും പ്രവര്ത്തനസമയത്തില് മാറ്റം വരാത്തതിലും യാത്രക്കാര് ബുദ്ധിമുട്ടിലാണ്. നേരത്തെ ജങ്കാര് രാത്രി പത്തുവരെയും കടത്തുവള്ളങ്ങള് 10.30 വരെയുമാണ് പ്രവര്ത്തിച്ചിരുന്നത്. എന്നാല് നിലവില് ഒന്പതോടെ ഇരുകൂട്ടരും സര്വീസ് നിര്ത്തുന്നതോടെ വൈകിയെത്തുന്ന സ്ത്രീകളടക്കമുള്ള യാത്രക്കാര് മറുകര കടക്കനാകാതെ വലയുകയാണ്.